ગુજરાત અને રાજસ્થાનની બાંધણી ખૂબ પ્રખ્યાત છે. જામનગર, કચ્છ અને વઢવાણમાં મોટા પાયે બાંધણી મળે છે. અત્યારની ફેશન પ્રમાણે મહિલાઓ સાડી કરતા બાંધણીના ડ્રેસ પર પોતાની પસંદગી ઉતારતી હોય છે. ખાસ કરીને ઉનાળો આવતા જ મહિલાઓ બાંધણીના ડ્રેસ પહેરવાનું ચાલુ કરી દે છે. જો કે સાડીની જેમ જ ડ્રેસમાં પણ તમને પ્યોર સિલ્ક, શિફોન કાપડ મળી રહેશે. પરંતુ મહિલાઓ બાંધણીના ડ્રેસ માટે કોટન કાપડની પસંદગી વધુ કરે છે. કારણ કે એ પહેરવામાં પણ સારા રહે છે અને એમાં ગરમી પણ નથી લાગતી. જો કે પ્યોર કોટન હોવાથી એ ચોંટી જાય છે એથી ડ્રેસમાં અસ્તર જરૂરથી નખાવવુ. જો આખો બાંધણીનો ડ્રેસ લઇને ટિપિકલ લુક ન આપવો હોય તો પ્યોર ક્રેપનો ડ્રેસ સીવડાવી બાંધણી કે લહેરિયાનો દુપટ્ટો નાખી શકો છો. માર્કેટમાં બાંધણીનો દુપટ્ટો સહેલાઇથી મળી રહે છે. જો તમે પ્લેન કોટનનું કાપડ લઇ એની પર મેચીંગ બાંધણીનો કોટનનો અથવા શિફોનનો દુપટ્ટો લઇ શકો છો.